Cosby het erken hy het vroue bedwelm vir seksBill Cosby Foto: Newsbusters.org Die Amerikaanse komediant en akteur Bill Cosby het in ŉ hof erken dat hy verdowingsmiddels gebruik het om seks met jong meisies te hê. Cosby het dié belydenis in 2005 gemaak, terwyl hy getuienis gelewer het in ŉ siviele saak wat Andrea Constand, ŉ personeellid van Temple University, gebring het. Sy het aan die polisie in Pennsylvania gesê Cosby het haar bedwelm en verkrag. Volgens die hofdokumente wat Maandag vrygestel is, het Cosby getuig dat hy sewe voorskrifte vir Quaaludes, ŉ sentralesenuwee-depressant, gekry het. Hy het bevestig hy het dit vir ander mense gegee. “Het jy daaraan gedink, toe jy die Quaaludes gekry het, dat jy dit op jong meisies gaan gebruik met wie jy omgang wou hê?” wou Constand se prokureur, Dolores M Troiani, weet. “Ja,” het Cosby geantwoord. Patrick O’Connor, vir Cosby, het aangevoer as dit onwettig is, moet die hof dit bepaal. Cosby het in 2006 buite die hof die saak geskik. Die dokumente is vrygestel ná versoeke deur die Associated Press in 2005 en 2014. Regter Eduardo C Robreno Jr het in ŉ distrikshof in Pennsylvania die besluit om die dokumente vry te stel, verdedig. Hy het gesê Cosby se besluit om in die openbaar op te tree as ŉ kunstenaar en sosiale kommentator, beteken dat hy “vrywillig die sone van privaatheid verminder het”. Talle vroue, insluitend die model Janice Dickinson en die voormalige aktrise Barbara Bowman, het intussen aangevoer Cosby het hulle seksueel aangerand. Cosby se loopbaan as akteur en komediant strek oor vyf dekades. Hy is steeds ŉ huishoudelike naam in Amerika vir sy rol in die Fat Albert-tekenprentreeks en The Cosby Show, Amerika se grootste treffer in die 1980’s. Lees regter Eduardo C Robreno Jr se memo Lees Cosby se getuienis